Dedennus eo gwelet ivez penaos emañ troet an holl gudennoù tro da vrezhoneg Gwened, pe brezhonegoù Gwened kentoc'h. Digudenn pe dost e oa bet savidigezh ar C'haelte (sic), daoust da drevadenniñ al Leounog war ar rannyezhoù all, ha ne chome nemet ar Gwenedeg da embarzhiñ evit sevel ur yezh unvan. Ya, hogen aze emañ an dalc'h. Ar pezh a raer Gwenedeg anezhañ n'eo ket ur rannyezh hepken, gant un distagadur, ur c'heriaoueg hag ur reolenn bouezmouezhiañ. Nann nann nann, meur a hini a zo ha disheñvel mat eo brezhoneg Gwened Uhel eus hini Gwened Izel (evel m'emañ, emichañs, hini Ar Gelveneg eus hini Kemper; muioc'h c'hoazh moarvat). N'eo ket nevez, ha n'eo ket souezh. Ar pezh 'zo, ma vez graet dibaboù en ur gemer Gwened Uhel e kont hepken e vo friket dibarderioù Gwened Izel, hag ar c'hontrol kement-all.